Sabran Asmawi

Perwatakan dan kegemarannya

Seorang yang berperwatakkan sederhana dan lemah lembut dengan semua orang. Akhlak Rasullullah s.a.w sentiasa menjadi ikutan, zuhud, gemar berdandan dan kemas dalam berpakaian selayaknya bagi seorang ilmuan Islam. Warna kegemaran Rasulullah s.a.w putih, hijau, serta merah telah juga menjadi pilihan. Sehinggalah ke umur baginda Rasullullah s.a.w yang wafat pada 63 tahun telah menjadi penanda aras Allahyarham TG ;
"..Jika kita ditakdirkan mati kelak, biarlah sama umur dengan baginda Rasululllah s.a.w kerana sekurang-kurang umur juga mengikut nabi.."

Salasilah keturunan dan keluarga

Allahyarham TG merupakan seorang yang berketurunan Banjar dari sebelah ibu Hajjah Jaharah binti Haji Taib (meninggal dunia pada 08.03.1967M, jam 7.45 pagi pada usia 59 tahun) dan bapa Haji Hasamawi@Asmawi bin Haji Ismail (meninggal dunia pada 20.07.1979M, jam 7.15 malam pada usia 89 tahun) mempunyai salasilah yang panjang berasal dari daerah Sapat, dalam negeri Inderagiri, di pulau Sumatera dalam negera Indonesia. Adat orang yang merantau, ayahanda Allahyarham TG telah berusaha gigih untuk membuka tanah-tanah baru di sekitar daerah Larut, Matang dan Selama, Sungai Malau, Masjid Tinggi dan Alor Pongsu, Bagan Serai Perak di awal tahun 1920an Masehi.
Anak yang ke-7 dari 8 orang adik beradik berkahwin dengan Hajjah Asma’a binti Haji Sa’ad (1955M~2002M) iaitu anak kepada Allayarham Tuan Guru Haji Sa’ad bin Abdul Kadir dan isteri Allahyarhamuha Hajjah Aisyah binti Mohammad yang juga merupakan salah seorang Tuan Guru di Madrasah Ahmadiah al-Ijtima’iah (الأحمدية الاجتماعية) Padang Lalang, Pulau Pinang tempat di mana Allahyarham TG mula-mula mendalami ilmu agama selama lebih 10 tahun. Hasil dari perkahwinan kali pertama dengan Allahyarhamuha Hajjah Asma’a binti Haji Saad, telah di kurniakan Allah Ta'ala seramai 15 orang anak.
Isteri pertama Allahyarham TG telah kembali ke-Rahmatullah secara tepatnya pada 31hb Mac 2002M akibat sengsara dari penyakit Pulmonary Embolisme atau kegagalan jantung untuk berfungsi dan masalah paru-paru berair. Menghembuskan nafas terakhir di Hospital Seberang Jaya, Seberang Perai Pulau Pinang setelah mengalami koma lebih kurang seminggu. Di sepanjang seminggu koma di hospital tersebut, Allahyarham TG hampir setiap hari dan lebih dari 12 jam sentiasa mendampingi dan menemani isterinya untuk merawat, menjaga dengan penuh rasa kesihan belas. Ini dapat di lihat dari perlakuan membersihkan badan, malah di saat-saat menghembuskan nafas terakhir; Allahyarham TG dengan penuh rasa kasih sayang dan simpati menyapu darah yang keluar dari mulut serta hidung isterinya.
Keadaan begitu sedih, hiba dan pilu pada ketika itu di kelilingi sebahagian dari anak-anak. Menurut kata Allahyarham TG; darah itu adalah darah orang lain yang didermakan kepada isterinya. Ia pada ketika mana saat melahirkan anak ke-15 beberapa tahun sebelumnya, yang pada ketika itu mengalami masalah “tumpah darah”. Isteri Allahyarham TG akhirnya menghembuskan nafas terakhir pada dini hari sekitar jam 3:00 pagi.
Selamat dikafankan, disembahyangkan dan dikebumikan sekitar jam 4 petang hari yang sama. Kedudukan kubur bersebelahan dengan ayahanda Allahyarham TG di Masjid Sungai Semambu, Bagan Serai Perak. Satu perkara yang menjadi perhatian ramai orang yang mengiring jenazah adalah apabila kubur yang biasanya digenangi air (maklum bagi kawasan tanah sawah padi) setiap kali ada orang dikebumikan, namun dengan kehendak Allah Ta'ala, tidak pula bagi isteri Allahyarham TG, ia ternyata kering dan hampir tiada air. Kata Allahyarham TG kepada anak-anak; “Itulah habuan emak kamu” ringkas.
Memandangkan serta memikirkan masih ramai lagi dari kalangan anak-anak yang memerlukan kasih sayang seorang ibu, Allahyarham TG telah membuat keputusan untuk berkahwin kali kedua dengan Hajjah Noraini binti Hussain pada Julai tahun yang sama. Namun perkahwinan kali kedua ini tidak mempunyai rezeki untuk menambah zuriat keturunan.

Latar belakang pendidikan

Allahyarham TG mendapat pendidikan awal di sekolah Melayu (sekarang Sekolah Kebangsaan) Tebing Tinggi, Jalan Selama Perak sehingga darjah enam (6) sebelum melanjutkan pelajaran ke darjah tujuh (7) di Parit Buntar. Tidak lama kemudian Allahyarham TG telah menamatkan pengajian aliran Melayu untuk bertukar ke aliran pegajian agama di Madrasah (Arab: مدرسة) Ahmadiah al-Ijtima'ih (اﺣﻤﺪﻳﻪ اﻟإﺟﺘﻤﺎﻋﻴﻪ), Padang Lalang atau lebih dikenali dengan Sekolah pondok Padang Lalang Bukit Mertajam, Pulau Pinang setelah terlibat di dalam kemalangan di sekolah sehingga menyebabkan patah kaki. Keputusan untuk mengubah ke aliran agama dilakukan oleh ayahanda Haji Asmawi bin Haji Ismail kerana memikirkan masa depan Allahyarham TG yang lebih sempurna jika diberi pengetahuan di dalam bidang agama.
Selama lebih 10 tahun menimba pelbagai ilmu agama dalam dari ilmu-ilmu asas Tauhid (Arab: توحيد), Fiqah (Arab: ﻓﻘﻪ), Tasawuf (Arab: ﺗﺼﻮف), Hadis (Arab: الحديث hadīth mufrad, ahādīth "أحاديث" jamak); , Tafsir, Tajwid (Arab: تجويد) dan Sejarah juga berkemahiran tinggi dalam Bahasa Arab nahu (ﻧﺤﻮ) dan saraf (ﺻﺮف) dan beberapa ilmu alat yang lain. Semasa pengajian di Madrasah Padang Lalang, Allahyarham TG amat di hormati dalam kalangan para pelajar diatas kelebihan dan kebolehannya sehingga dilantik menjadi “kepala matala’ah” yang merupakan jawatan yang bukan mudah untuk diperolehi dalam sistem pengajian pondok pada ketika itu.

Pendidikan di Mekah

Sekitar tahun 1960M, Allahyarham TG berpeluang menyambung pengajian di Mekah (Arab: مكة المكرمة) yang telah menjadi cita-cita setiap pelajar agama khususnya sistem pondok pada ketika itu. Pengajian di Mekah tidak lama, cuma 3 tahun sahaja namun sudah cukup bagi mempertajamkan lagi ilmu pengetahuan yang telah di pelajari sebelum itu. Diantara gurunya yang berasal dari tanah jawi adalah Syeikh Muhammad Yasin bin Muhammad Isa al-Fadani dari Padang, Indonesia (Arab: الشيخ محمد ياسين بن محمد عيسى الفاداني). Sheikh Muhammad Yasin pernah berkunjung ke Sekolah pondok Ahmadiah al-Ijtima’iah Padang Lalang, Bukit Mertajam pada awal tahun 1980an atas jemputan pihak pengurusan madrasah. Di ketika inilah Allahyarham TG berpeluang bertemu semula dengan gurunya setelah 20 tahun kembali ke tanah air.
Seorang lagi adalah Allahyarham Syeikh Abdul Qadir bin Abdul al-Mutallib  al-Indonesi al-Maindili (Arab:اﻟﺸﻴﺦ ﻋﺒﺪ اﻟﻘﺎدر ﺑﻦ ﻋﺑﺪ اﻟﻣﻄﻠﺐ الاﻧﺪوﻧﺴﻲ اﻟﻤﻨﺪﻳﻟﻲ رﺣﻤﻪ الله تعالى) Mandailing juga dari Indonesia (Pengarang kitab Penawar Bagi Hati), tetapi pernah berguru dengan Syeikh Haji Wan Ibrahim (اﻟﺸﻴﺦ ﺣﺎج وان إﺑﺮاﻫﻳﻢ) (PakCu Him) bin Syeikh Wan Abdul Qadir al-Fathani (Tok Bendang Daya-II) iaitu adik kepada Syeikh Haji Wan Muhammad Zainal Abdidin atau singkatanya Syeikh Muhammad Zain al-Fathani (الشيخ محمد زين الفطاني); Penyusun kitab Akidatun-Najin (عقيدة الناجين), di Sekolah pondok Gajah Mati, Kedah.
Pak Cu Him Gajah Mati, mengirimkan Syeikh AQAM al-Mandaili untuk memperdalamkan ilmu kepada Syeikh Wan Daud bin Mustafa al-Fathani atau Tok Cik Wan Daud (bapa saudara kepada Pak Cu Him) dan Syeikh Wan Ismail bin Abdul Qadir al-Fathani atau Pak De 'El (abang Pak Cu Him). Syeikh AQAM adalah sezaman dan juga guru kepada Allahyarham Syeikh Juned Tola serta sahabat kepada Allahyarham Syeikh Idris al-Marbawi (الشيخ إدريس المرباوي رحمه تعالى); Pengarang Kamus Idris Marbawi.
Sekembalinya Allahyarham TG ke tanah air, mula beliau menabur bakti di bumi bertuah kampong tanah kelahiran dan menetap serta berpusat di Surau al-Ansar, Alor Pongsu, Bagan Serai Perak. Dengan harapan begitu tinggi untuk mengajar dan menyebarluaskan ilmu agama yang telah diperolehi. Demi untuk mencari keredhaan Allah Ta'ala dan berkongsi dengan semua ahli keluarga dan membantu agama Allah Ta'ala dengan kerja-kerja dakwah kepada masyarakat di sekitar kampong. Hampir keseluruhan pelusok kampong di dalam daerah Kerian yang tidak dikunjungi oleh Allahyarham TG atas jemputan masyarakat sekitar yang mendambakan ilmu pengetahuan agama.

Istiqamah dalam menuntut dan mengajar ilmu

Sejarah pengajian ilmu agama Allahyarham TG tidak terus berhenti di situ sahaja. Disamping mengajar di kampong halaman tempat kelahiran, Allahyarham TG masih istiqamah kerana rasa cinta dan sentiasa berminat untuk menambah dan meningkatkan pengetahuan ilmu agama, Allahyarham TG menuntut serta berguru pula dengan Allahyarham Tuan Guru Muhammad Saman Bin Muhammad seorang guru yang mursyid berpusat di Madrasah Islahiah as-Sammaniyah (مدرسة الإصلاحية السمانية) Batu 4½ Kampong Pasir, Taiping Negeri Perak iaitu tempat kediaman tetap gurunya itu sejak dari tahun 1975M.
Allahyarham TG menjadi anak murid yang sangat setia mengikuti pengajian dan kuliah mingguan yang diadakan pada setiap pagi hari minggu (Ahad). Manakala hampir setiap bulan pada malam Jumaat pula mengikuti pengajian amali yang dikenali dengan "Tawajjoh" (Arab:ﺗﻭﺟﻪ) serta "Suluk" terutamanya dalam bidang ilmu tasawuf dan perjalanan ahli sufi Sufisme Tareqat (Arab:طريقة) sehinggalah ke akhir hayat gurunya itu pada tahun 1995M. Terdapat dua tempat yang menjadi pusat latihan kerohanian ini iaitu di Madarasah gurunya dan sesekali akan ke Sekolah pondok YBhg. Dato' Tuan Guru Haji Abdul Latif Abdul Rahman atau "Pak Teh Kroh" di Keroh, Grik, Perak.
Setelah gurunya meninggal dunia, Allahyarham TG secara adat dan lazimnya, telah dipilih untuk mengambil alih tempat gurunya. Ini berdasarkan taraf kekananan Allahyarham TG, lokasi rumah kediaman yang berdekatan, juga pengalaman yang begitu luas dalam uslub dakwah serta amalan tareqat bagi menyambung tugas-tugas belum selesai yang telah ditinggalkan oleh gurunya. Kesinambungan bermula dengan menyampaikan kuliah pengajian malam Jumaat dan pengajaran khususnya ilmu tasawuf berdasarkan kitab-kitab seperti Hikam (الحكم ابن عطاء الله السكندري) dan lain-lain di Madrasah gurunya itu.
Sebagaimana istiqamahnya dalam menuntut ilmu, begitu jugalah dalam pengajaran ilmu tersebut kepada ahli keluarga dan masyarakat Islam. Jadual mengajar bermula pada setiap pagi sesudah solat Subuh di Surau di Surau al-Ansar kecuali hari Jumaat kerana kuliah mingguan hari Jumaat akan mengambil tempat pada pukul 9:00 pagi. Sebelah petang dan malam juga mempunyai Jadual yang penuh kecuali malam Jumaat yang dikhususkan untuk majlis bacaan surah Yassin dan tahlil.
Di kala usia Allahyarham TG masih muda, rutin harian lebih banyak keluar mengajar ke kampong, pendalaman-pendalaman yang mana nama-nama tempat ini biasanya dipangkalnya diletakkan dengan nama “Tebuk” atau “Parit” dan “Sungai” seperti “Tebuk” Haji Ali atau “Parit” Haji Ismail dan “Sungai” Bogak. Tidak ketinggalan juga ke kawasan pekan dan kadang-kadang keluar daerah. Di pertengahan tahun 1970an, apabila tiba waktu untuk mengajar di kawasan-kawasan pendalaman ini; pada waktu itu, keadaan infrastruktur masih mundur, tiada jalanraya berturap seperti sekarang ini, kebiasaanya Allahyarham TG akan di jemput di rumah dengan motosikal kerana kenderaan lain tidak boleh sampai kerana terlalu jauh ke pendalaman. Tiada pilihan lain yang lebih selesa selain dari motosikal. Jika tempat yang boleh sampai dengan berkereta, Allahyarham TG akan memandu sendiri dengan ditemani oleh sahabat-sahabat karib atau anak-anak.
Di waktu siang hari, banyak masa ditumpukan di pejabat sekolah semasa menjadi Mudir SAR ar-Ridwaniah dan juga urusan-urusan lain. Keadaan bertambah-tambah sibuk apabila terpilih menjadi wakil rakyat di antara tahun 1999 hingga 2004.
Tetapi setelah usia menjangkau 60an aktiviti mengajar lebih tertumpu di Surau al-Ansar, Alor Pongsu sahaja. Kecuali memenuhi jemputan-jemputan khusus seperti majlis Ijtima’ Ilmu  di Madrasah Padang Lalang, Bukit Mertajam yang diadakan secara berkala quaterly atau pun mengadakan Kuliah bulanan dalam majlis tawajjoh di Madrasah gurunya di Kamunting, Taiping.
Itu adalah rutin harian Allahyarham TG sejak dari usia muda 30an. Hatta sehinggalah ke saat untuk pergi menunaikan fardhu Haji kali terakhir pun Allahyarham TG masih tetap berkuliah pada pagi subuh tersebut. Pendekata walau dalam keadaan apa sekali pun Allahyarham TG tetap konsistan untuk mencurahkan ilmu pengetahuan tanpa ada sedikit pun rasa jemu. Di situlah keringatnya banyak tertumpah dan kegigihannya dipamirkan. Disebabkan oleh minat yang mendalam dan atas rasa kesedaran menyampaikan ilmu serta tanggungjawab yang dipikul sebagai seorang pendakwah. Untuk mengajar tentu perlukan sedikit masa untuk mentela’ah apa yang akan di sampaikan. Masa 24jam yang ada digunakan sepenuhnya. Kebiasaanya mengurangkan waktu tidur adalah kaedah yang paling efektif untuk memanafaatkan masa yang ada.
Walau sesibuk mana sekalipun, Allahyarham TG masih tetap ada masa terluang dengan keluarga terutamanya ketika waktu makan. Duduk makan bersama isteri dan anak-anak adalah suatu yang amat diberi perhatian kerana di kala inilah banyak kata-kata nasihat akan di sampaikan. Peluang itu ditunggu-tunggu oleh anak-anak dan digunakan dengan sebaik mungkin oleh Allahyarham TG untuk mendidik secara lisan dan praktikal. Kata-kata berikut sering diucapkan:
"...Sebaik-baik makanan adalah yang disentuh oleh ramai orang..."
Sesekali anak-anak akan diajar untuk makan di dalam talam, berlauk ikan masin dan hanya berkuahkan air masak. Ia dilakukan semata-mata bagi menerapkan erti kepayahan dan kesusahan dalam kehidupan. Kaedah didikan sebeginilah yang difikirkan amat berkesan dalam mendidik sakhsiah dan keperibadian anak-anak.

Berbakti kepada masyarakat setempat

Dari kampung-kampung yang berdekatan dengan rumah kediaman di Alor Pongsu, Matang Pasir, Changkat Lobak, Sungai Malau, Larut, Matang dan Selama, Bukit Merah, Perak Parit Haji Taib, Parit Mentara, Pekan Bagan Serai, Masjid Tinggi, Gunung Semanggol, Kuala Kurau, Kamunting, Air Kuning, Kuala Kangsar Pekan Taiping, Matang Gerdu, Sungai Bogak, Pekan Parit Buntar dan banyak lagi. Bukan sahaja dalam negeri Perak sahaja malah melebar luas sehingga ke daerah-daerah dalam negeri Pulau Pinang dan di sebahagian daerah dalam negeri Kedah Darul Aman. Kerja dakwah ini tidak pernah terhenti sentiasa sahaja diteruskan oleh Allahyarham TG walau dalam apa keadaan sekalipun sehinggalah ke akhir hayat.
Allahyarham TG mula menabur bakti di usia masih muda (awal 30an), dengan terlantik menjadi imam tetap di Masjid Ar-Ridzuan Alor Pongsu, sumber rujukan utama dalam bidang hukum hakam agama bagi masyarakat setempat, penolong pendaftar nikah dan cerai (naib kadhi) bagi kawasan Changkat Lobak, adalah diantara khidmat kemasyarakatan yang dilakukan dengan penuh rasa tanggungjawab dan dedikasi. Oleh sebab itu Allahyarham TG amat di hormati oleh setiap lapisan masyarakat di Alor Pongsu, Bagan Serai, Gunung Semanggol dan kawasan sekitarnya.
Di akhir tahun 1980an dan awal tahun 1990an masehi, Allahyarham TG dilantik pula oleh masyarakat untuk memimpin Sekolah Agama Rakyat (SAR) ar-Ridwaniah Teluk Medan, Negeri Perak mengambil alih tempat Allahyarham Tuan Guru Haji Abdul Qadir Kahar yang meninggal dunia. Jawatan ini disandang hinggalah di penghujung tahun 1999an sebelum meletakkan jawatan sementara waktu untuk membolehkan Allahyarham TG bertanding di dalam Pilihan Raya Umum (PRU) ke-10.
Maka kemuncaknya di usia menjangkau 61 tahun, Allahyarham TG telah menjadi pilihan utama masyarakat dan rakyat umum di dalam PRU pada November tahun 1999M. Di dalam PRU itu, Allahyarham TG telah dicalonkan dan terpilih untuk menjadi wakil rakyat bagi kawasan Gunung Semanggol bertanding di atas tiket Parti Islam Se-Malaysia PAS. Serentak dengan kejayaan memenangi PRU itu, secara rasmi Allahyarham TG diberi kepercayaan untuk menjadi Ahli Dewan Undangan Negeri (ADUN) bagi memaksimumkan lagi curahan semaian bakti kepada masyarakat dan berkhidmat kepada rakyat tidak mengira agama, bangsa, latarbelakang dan warna kulit.

Kehidupan sebagai petani dan pekebun

Di samping mengajar ilmu agama, bertani, berkebun serta bercucuk tanam adalah merupakan pekerjaan tetap Allahyarham TG untuk menampung hidup keluarga yang begitu ramai. Berkat usaha dan berbakti pada bumi atas sebidang tanah pusaka tapak rumah tempat menanam padi dan beberapa lokasi berdekatan di Sungai Semambu, Changkat Lobak di tanam dengan kelapa sawit serta di Sungai Malau dan Selama, Perak dengan tanaman getah sudah lebih dari cukup dan rezeki yang dikurniakan Allah Ta'ala tidak pernah putus-putus. Di usia muda dan di ketika kudrat yang masih kuat, Allahyarham TG turun ke sawah padi mengerjakannya sendiri menggunakan tulang empat kerat. Kerja-kerja seperti menabur (menyediakan anak semaian), meredih, merumput, menyisir dan menebar rumput sebelum kerja-kerja menanam padi dilakukan.
Pekerjaan yang agak ringan ini, kebiasaannya Allahyarham TG akan meminta anak-anaknya (yang dalam lingkungan umur 7 ke 10 tahun) membantu dimana diketika inilah anak-anak sering diajar pengalaman bercucuk tanam serta bertani, juga dalam masa yang sama diselitkan dengan kiasan-kiasan ilmu tentang kebesaran Allah Ta'ala serta doa-doa tertentu memohon dari Allah Ta'ala agar hasil tanaman tetap subur dan menjadi. Bagi kerja-kerja yang lebih berat sedikit, seperti menajak (membajak), menanam dengan menggunakan sejenis alat yang dinamakan “kuku kambing” dan memukul (memungut hasil padi) kebiasaannya akan dibantu oleh anak-anak murid yang ramai datang bergotong-royong. Di kala inilah Allahyarham TG kebiasaannya akan memasak sendiri makanan yang hendak dihidangkan kepada mereka yang kuat berkerja membanting tulang di sawah sambil dibantu isteri.
Di sekeliling kawasan rumah tidak dibiarkan kosong tanpa ada tanaman buah-buahan. Berbudi kepada tanah pasti akan sentiasa mendapat keberkatan dari Allah Ta'ala. Pohon seperti durian, manggis, rambutan dan mangga yang pelbagai jenis ditanam dan dijaga dengan baik diwaktu terluang. Ada sepohon rambutan di hadapan Surau al-Ansar yang berkembar dengan rumah kediaman Allahyarham TG tidak pernah putus-putus buahnya walaupun di luar musim sejak mula ia berbuah hinggalah ke hari ini.

Kebolehan dan kemahiran asas

Kebolehan serta mahir memasak di dapur adalah satu lagi kelebihan kurniaan Allah Ta'ala kepada Allahyarham TG. Ia telah menjadi minat yang tidak pernah hilang sejak dari alam pengajian pondok hinggalah ke akhir hayat Allahyarham TG. Di samping berjaya mendidik ramai anak murid dalam bidang ilmu agama, tidak kurang juga ramainya dari kalangan anak murid yang mengikut jejak Allahyarham TG yang mahir di dapur untuk memasak. Terutamannya menu resepi “Nasi Merah” Allahyarham TG yang menjadi menu makan tengahari atau makan malam yang paling popular dan kesukaan para jemaah di Surau al-Ansar setiap kali majlis jamuan atau kenduri kesyukuran dari dulu hinggalah ke hari ini.
Memandu sendiri jentera seperti traktor untuk membajak tanah, mengangkut buah kelapa sawit yang telah dipotong adalah di antara tugas biasa yang sering dilakukan oleh Allahyarham TG jika ada masa terluang.
Kemahiran lain seperti menembak dengan menggunakan laras senapang patah dengan tepat ke sasaran seperti tupai, haiwan pemangsa seperti biawak sering dilakukan Allahyarham TG ketika di usia muda. Ketika mana melihat kelibat binatang-binatang tersebut yang merosakkan tanaman atau cuba memakan haiwan peliharaan. Jika picu senapang di bidik tidak pernah gagal mengenai sasarannya.
Kebolehan dalam lukisan arca, pemandangan alam semulajadi, mahir dalam kerja tangan seperti membuat wau dan pelbagai bentuk replika. Lukisan rekabentuk adalah juga antara kelebihan dan keistimewaan lain kurniaan Allah Ta'ala kepada Allahyarham TG. Namun segala kelebihan-kelebihan dan jiwa kesenian ini hanya di gunakan oleh Allahyarham TG untuk mengisi masa yang terluang dan tujuan untuk mendidik anak-anak dalam menghargai dan mensyukuri nikmat serta keagongan maha pencipta Allah Ta'ala tuhan semesta alam.
Dalam kalangan anak murid ramai yang mempunyai pengalaman dan peristiwa yang tersendiri yang kadangkala sukar untuk dimengertikan. Allahyarham TG mempunyai keistimewaan membaca gerak hati dan pemikiran muridnya. Sebagai contohnya bagi yang malu-malu mengemukakan pertanyaan, kebiasaannya Allahyarham TG akan menyentuhnya secara terperinci di dalam kuliah tanpa persoalan itu ditimbulkan oleh muridnya.
Ada juga yang berpengalaman bersama Allahyarham TG ketika berkenderaan pulang dari mengajar, tiba-tiba enjin menghadapi masalah kepanasan melampau atau overheating dan ia terpaksa diberhentikan kerana radiotor yang kekeringan air. Di tengah-tengah malam kelam begitu dan keadaan sungguh sunyi seolah-olah tiada berpenghuni, ditakdirkan Allah Ta'ala, tiba-tiba muncul seorang yang berbasikal sambil membawa air di dalam bekas. Pemuda yang tidak dikenali tersebut terus menasihati dan memberikan tunjuk ajar apa yang harus dilakukan dalam menyelesaikan masalah enjin yang panas. Dari kata-katanya itu, memang dia seorang yang mahir atau selayaknya bagi seorang mekanik kereta. Setelah itu orang itu pergi tanpa banyak berkata-kata lagi. Dengan mengikuti apa yang diajarkan oleh pemuda itu tadi, enjin kenderaan dapat berfungsi seperti biasa.
Walaupun ada kalanya menggunakan senapang berlaras dua untuk berburu, Allahyarham TG pada hakikatnya bersifat amat penyayang dan berminat kepada haiwan peliharaan. Antara haiwan peliharaan yang menjadi kesayangan adalah seperti kucing, burung merpati, burung puyuh dan ikan hiasan seperti emas dan ikan kelisa. Minat untuk memelihara binatang-binatang tersebut tidak pernah padam dari dalam jiwa Allahyarham TG dari usia muda hinggalah ke penghujung hayatnya. Pernah suatu masa Allahyarham TG menyediakan rekabentuk rumah tempat untuk burung merpati dan burung puyuh untuk di bina sama ada oleh tukang kayu atau beliau sendiri serta anak-anaknya. Pernah juga Allahyarham TG dilihat bermain-main dengan haiwan berbisa seperti ular senduk atau King Cobra yang seolah-olah faham dengan kasih sayang yang dizahirkan.

Memartabatkan sekolah pondok dan SAR

Di antara cita-cita dan perjuangan Allahyarham TG yang tidak pernah padam adalah untuk memartabatkan sistem Sekolah pondok dan Sekolah Agama Rakyat (SAR). Cita-cita mengasaskan Sekolah pondok sendiri sejak kembali ke kampong halaman. Ia hampir menjadi kenyataan pada akhir tahun 70an awal 80an, dengan terdirinya beberapa buah pondok di sekitar Surau al-Ansar, Alor Pongsu. Namun ia tidak kekal menjadi.
Ada juga yang datang menuntut secara sistem Sekolah pondok umumi (menadah kitab) khusus untuk tempoh masa berminggu-minggu dan berbulan-bulan di Surau al-Ansar. Misalnya pada tahun 1979 awal tahun 1980, beberapa orang pelajar (sekitar 20 ke 30 orang) dari Kolej Melayu Kuala Kangsar (MCKK) yang diketuai oleh seorang pelajar bernama Ali. Kumpulan pelajar MCKK ini telah beberapa kali bermukim di Surau al-Ansar untuk mendalami ilmu agama dari Allahyarham TG ketika musim cuti penggal persekolahan mereka. Namun aktiviti ini terhenti kemudiannya, mungkin setelah masing-masing telah menamatkan pengajian dari MCKK dan menyambung pelajaran ke tempat lain atau meneruskan hidup dengan bekerja di tempat masing-masing.
Tidak lama kemudian, Allahyarham TG diminta untuk mengambil alih tempat Allahyarham Tuan Guru Haji Abdul Kahar sebagai Mudir atau Pengetua Sekolah Agama Rakyat (SAR) ar-Ridwaniah. Teluk Medan, Bagan Serai. Dari sinilah cita-cita Allahyarham TG diteruskan, bermulalah memasuki bidang yang agak baru iaitu pengurusan dan pentadbiran sekolah (Sistem Akademik) serentak dengan itu juga mentadbir sistem Sekolah pondok secara umumi.
Allahyarham TG lantang memperjuangkan kepentingan SAR terutama ketika bantuan kewangan yang dibekukan oleh pihak pentadbiran kerajaan bermula pada 1998. Inilah cabaran yang paling getir pernah di lalui oleh Allahyarham TG selaku Mudir untuk mencari sendiri sumber kewangan yang kian meruncing dari hari ke sehari. Pernah suatu ketika hampir Allahyarham TG terbang ke Negara Brunei Darussalam untuk bertemu dengan sahabat di sana bagi memohon bantuan. Tidak cukup dengan itu juga Allahyarham TG menulis beberapa pucuk surat memohon bantuan dari badan-badan korporat dan bank-bank perdangan tempatan. Segala usaha ini dilakukan demi untuk melihat SAR terus hidup dan tidak terlepas ke tangan pihak kerajaan yang pada pandangan Allahyarham TG tidak lain hanyalah untuk memudarkan pengaruh agama Islam dalam kalangan masyarakat.
Sementara itu Pada bulan Mei 2005, Allahyarham TG di jemput untuk mewakili Negeri Perak ke Ijtimak Ulama' (اجتماع علماء) Sekolah Pondok Se-Nusantara di Yayasan al-Jenderami Jenderam, daerah Sepang Dengkil sempadan negeri Selangor dan Negeri Sembilan. Di kesempatan ini Allahyarham TG telah melontarkan beberapa pandangan dan idea yang bernas dalam sessi muzakarah (ﻣﺬﻛﺮه) perdana bersama para ulama’ yang datang dari seluruh nusantara termasuk dari Indonesia, Brunei, Thailand dan Singapura. Perjuangan dan usaha untuk mempertahankan SAR dan Sistem Sekolah pondok harus diteruskan, itulah tekad Allahyarham TG yang tidak pernah berganjak.
Pada pendapatnya kedua-dua pusat ini khususnya Sekolah pondok, masih cukup relevan sebagai pusat untuk melahirkan para alim ulama’ perwaris nabi untuk generasi akan datang, walaupun kita kini berada di dalam keadaan serba canggih dan moden. Kerana inilah jalan yang telah dirintis oleh Tuan-Tuan Guru kita turun temurun dari dahulu dan juga jalan yang ditinggalkan oleh Rasulullah s.a.w untuk diteruskan hingga ke hari kiamat. Maka tidak hairanlah SAR dan Sekolah pondok sentiasa dicemburui dan tidak disenangi bukan saja kini malah dari dulu sampai bila-bila.
Sebagai contoh berapa ramai dari kalangan Tok-Tok Guru di selatan negara Thailand khususnya Patani, yang telah ditangkap dan hilang begitu sahaja, entahkan hidup entahkan mati. Itu adalah janji Allah Ta'ala di dalam al-Qur'an :
(أَحَسِبَ النَّاسُ أَنْ يُتْرَكُوا أَنْ يَقُولُوا آمَنَّا وَهُمْ لا يُفْتَنُونَ)
Ertinya:“Apakah manusia menyangka bahawa mereka dibiarkan (sahaja) mengatakan “Kami telah beriman” sedangkan mereka tidak diuji?
"...Usaha ke arah jalan Allah Ta'ala pasti akan di uji dengan pelbagai rintangan dan cubaan, kita harus ingat Rasullah s.a.w adalah orang yang paling hebat menerima cubaan. Walaupun baginda seorang Nabi lagi Rasul malah kekasih Allah Ta'ala tetapi baginda adalah orang yang paling hebat menerima cubaan. Maka apalah sangat cubaan yang kita hadapi sekarang ini? Terlalu sedikit ibarat langit dengan bumi perbezaannya. Adakah kita pernah melalui peperangan sebagaimana Rasulullah s.a.w dalam usaha dakwah? Ramai dari kalangan kita yang tidak pernah!! Oleh itu saya menyeru kepada diri saya dan tuan-tuan sekelian yang hadir untuk mempertingkatkan azam dan semangat untuk meneruskan jalan yang ditinggalkan baginda Rasulullah s.a.w. Tetaplah istiqamah di dalam perjuangan meninggikan martabat Sekolah pondok yang saya kira satu-satunya sistem pengajian yang menuntut pelajarnya mencari dan mencapai kecemerlangan ilmu dalam masa yang sama menunaikan tuntutannya iaitu beramal dengan apa yang dipelajari. “Ilmu tanpa amal ibarat pohon yang tidak berbuah”. Usahlah takut dan gentar malah hadapilah segala cabaran dengan kekuatan istiqamah dan kesatuan ummah..."
Itu adalah antara lain pengisian Allahyarham TG ketika menyampaikan ucaptamanya pada majlis yang dirasmikan oleh YBhg. al-Fahdil Mufti Kerajaan Negeri Sembilan.

Pengiktirafan yang diterima

Menjalankan kerja dakwah adalah kerja yang sangat mulia di sisi Allah Ta'ala. “Jika kamu menolong Agama Allah, nesacaya Allah pasti akan menolong kamu” mafhum ayat al-Quran. Pengiktirafan Allah Ta'ala inilah yang tertinggi dan mahu di kejar oleh para ilmuan dan pendakwah sejak dari zaman Rasullulllah s.a.w, para sahabat baginda, pengikut sahabat dan pewaris-pewaris baginda hingga akhir zaman. Bagi yang merintis jalan yang mulia dan berliku ini, tiada yang lebih penting dari pengiktirafan dari Allah Ta'ala :
(إﻧﻤﺎ ﻳﺨﺸﻲ اﻟﻠﻪ ﻣﻦ ﻋﺑﺎده اﻟﻌﻠﻤﺎء)
Ertinya: "Sesungguhnya orang yang paling takut kepada Allah Ta'ala dari kalangan hamba-Nya hanyalah Ulama’” 
Bukanlah pengiktirafan dunia yang mahu dikejar. Paling penting adalah untuk mencari keredhaan Allah Ta'ala, mengeluarkan diri, keluarga serta maysrakat dari zulmat (ﻇﻠﻤﻪ) gelap kejahilan dan berkongsi ilmu pengetahuan yang ada. Inilah antara tiga tujuan utama dalam menjalankan usaha dakwah. Bukanlah di minta tetapi mungkin atas kesedaran pihak-pihak yang berwajib; Allahyarham TG pernah menerima anugerah “Tokoh Ma’al Hijrah” peringkat Daerah Kerian pada tahun 2006.

Kerjaya dalam bidang politik tanah air

Karier politik Allahyarham TG bermula sekitar penghujung tahun 1960-an awal 1970-an di mana beliau menyertai Parti Islam Se-Malaysia PAS sebagai wadah perjuangan.
Di dalam PAS Allahyarham TG melewati sekurang-kurangnya lima generasi kepimpinan iaitu Allahyarham Dr Zulkifli Muhammad, Allahyarham Tan Sri Datuk Haji Mohd Asri Haji Muda (HMAM), Allahyarham Tuan Guru Haji Yusuf Rawa (TGYR), Allahyarham Dato’ Haji Fadzil Mohd Noor (DHFN) dan YBhg. Dato’ Seri Tuan Guru Abdul Hadi bin Awang (TGHA).
Tan Sri Datuk HMAM yang kebetulan menantu kepada Syeikh Juned Tola yang tinggal di Padang Rengas tidak jauh dari pekan Bagan Serai telah berkahwin dengan anak Syeikh Juned Datin Sakinah Syeikh Juned. Tan Sri Datuk HMAM sering turun ke daerah Bagan Serai dan Gunung Semanggol (walaupun kampong halamannya jauh di negeri Kelantan) adalah antara pencetus idea perjuangan diperingkat awalnya. Namun perjuangan yang di bawa oleh Allahyarham Dr Zulkifli Muhammad yang terkenal dengan kelantangannya ketika berhujjah di Parlimen, adalah yang mula-mula menyuntik semangat TGHS untuk bergiat aktif. Dari sinilah bermulanya bibit-bibit dan minat yang mendalam timbul untuk menceburkan diri dalam bidang politik tanah air.
Di antara keempat-empat tokoh Presiden PAS terkemudian, Allahyarham Dato’ Haji Fadzil Mohd Noor adalah yang paling akrab dengan Allahyarham TG. Di zaman Allahyarham DHFN menjadi Presiden, Allahyarham TG dilantik menjadi Pesuruhjaya (PJ) PAS Negeri Perak iaitu jawatan tertinggi parti di peringkat negeri selama 2 penggal berturut-turut iaitu dari tahun 1997 hingga tahun 2002. Di ketika ini jugalah Allahyarham TG memenangi kerusi Dewan Undangan Negeri (DUN) N9 Gunung Semanggol Perak dalam Pilihan Raya Umum (PRU) ke-10. Setelah DHFN kembali ke Rahmatullah pada Mar 2003, TGHS tidak melepaskan peluang untuk menghadirkan diri bagi memberi penghormatan terakhir di Darul Ulum, Kedah yang dihadiri oleh ratusan ribu manusia dari seluruh negara.
Semasa menjawat jawatan sebagai PJ PAS Perak, Allahyarham TG dilihat telah memberikan sepenuh komitmennya dalam menjalankan tanggungjawab serta melaksanakan amanah yang telah diberikan. Allahyarham TG adalah antara yang paling konsistan dalam melaksanakan apa juga dasar yang ditetapkan parti dari peringkat pusat. Juga dilihat seorang yang sangat kuat bekerja dan gigih dalam mengikuti program parti. Dari mesyuarat bulanan (di Pusat Tarbiyah PAS, Taman Melewar Selangor), Muktmar, Seminar, dan pelbagai aktiviti yang di adakan. Allahyarham TG tidak pernah ketinggalan menghadirkan diri di setiap program yang dianjurkan Parti di seluruh negara dari utara ke selatan timur dan barat. Jawatan terkahir Allahyarham TG dalam dalam Parti adalah selaku Timbalan Pesuruhjaya PAS Perak, Pengerusi Lujanah Tarbiyyah dan AJK Dewan Ulama’ PAS Perak selain daripada kekal selaku Yang DiPertua PAS Kawasan Bagan Serai dan Ketua Cawangan Alor Pongsu.
Di antara ungkapan yang amat terkesan kepada masyarakat adalah apabila Allahyarham TG menyatakan bahawa:
“Jika ada orang yang mengatakan bahawa politik tidak boleh di bicarakan di dalam masjid, ia seumpama menghalang orang membaca al-Qur’an di dalam masjid. Ini adalah kerana, di dalam al-Qur’an ada menyebutkan soal politik dan... Jika kita fikir lebih jauh sedikit lagi, ia seumpama menghalang orang dari membaca al-Qur’an dan seumpama menghalang orang beramal ibadat kepada Allah Ta'ala dan seumpama menghalang orang untuk mendampingi Allah tuhan pencipta!!! dan adakah ini yang nabi kita ajarkan?”

Tugas sebagai wakil rakyat

Sepanjang penglibatan Allahyarham TG dalam arena politik tanah air, Allahyarham sekurang-kurangnya melalui 4 kali Pilihan Raya Umum (PRU) sebagai calon yang bertanding atas tiket PAS.
Kali pertama diberi kepercayaan ialah pada PRU ke-8 (21 Oktober 1990) di Dewan Undangan Negeri (DUN) Alor Pongsu. Pengalaman kali pertama ini tidak berjaya dengan undi majoriti sebanyak 5 ribu lebih. Kali kedua mencuba pula pada PRU ke-9 (25 April 1995) di mana ketika itu TGHS tewas juga dengan mejoriti 5 ribu lebih undi kepada calon BN di DUN Gunung Semanggol.
Berikutnya ialah pada PRU ke-10 (29 November 1999), kali ini adalah yang paling bersejarah apabila bertanding untuk kerusi DUN Gunung Semanggol buat kali keduanya; Allahyarham TG berjaya diberi mandat oleh rakyat dengan majoriti sebanyak 743 undi. Kemudiannya kali terakhir ialah pada PRU ke-11 (21 Mac 2004), namun hasrat untuk mempertahankan kerusi DUN Gunung Semanggol, tidak kesampaian dengan kekalahan majoriti yang tipis iaitu sebanyak 90 undi sahaja. Mengikut pengiraan awal, Allahyarham TG memenangi kerusi tersebut, namun tewas dengan kiraan undi Pos.

Menghadapi masalah sakit jantung

Masalah sakit jantung mula dikesan di pertengahan tahun 2005 apabila Allahyarham TG sering mengadu berasa sesak nafas ketika menaiki tangga terutamanya. Membuat pemeriksaan awal di klinik pekan Bagan Serai, Allahyarham TG dirujuk untuk mendapatkan rawatan di Hospital Universiti Kebangsaan Malaysia (HUKM) Cheras, Kuala Lumpur pada 16hb Ogos 2005.
Setelah bertemu dengan pakar jantung di HUKM Dr. Azmi bin Mohd Nor, Allahyarham TG pada hari yang sama dirujuk pula kepada Dato’ Dr Yahya seorang pakar jantung di Institut Jantung Negara (IJN), Kuala Lumpur. Di IJN, Allahyarham TG segera diagnosis dan didapati mengalami keadaan yang agak serius yang menyebabkan pihak IJN terpaksa memasukkan Allahyarham TG ke wad. Ini berdasarkan laporan awal yang menunjukkan bahawa jantung Allahyarham TG telah membengkak lebih dari 10mm berbanding saiz orang normal iaitu antara simton bagi Penyakit jantung koronari.
Serentak dengan itulah Allahyarham TG diminta untuk berehat buat sementara waktu dari semua aktiviti yang biasa dilakukan. Tempat yang paling baik untuk berehat adalah di Wad IJN sebelum di discaj lebih kurang 20 hari kemudiannya. Di dalam masa tersebut pihak IJN melalui pakar jantung telah melakukan beberapa siri diagnose dan rawatan termasuklah Angiogram. Hasil daripada ujian lanjut itu; telah mendapati bahawa 3 daripada 5 saluran utama jantung Allahyarham TG telah tersumbat.
Pada perkiraan awalnya, doktor yang merawat bercadang untuk melakukan pembedahan pintasan jantung Coronary bypass selain daripada beberapa pilihan yang lain seperti “rawatan belon” dan sebagainya. Namun akhirnya kesemuanya itu tidak dilaksanakan memandangkan komplikasi yang bakal dihadapi. Faktor umur juga telah meningkatkan risiko kegagalan bagi mengizinkan para doktor di IJN berbuat demikian. Ada juga andaian mengatakan bahawa kemungkinan besar bahawa Allahyrham TG sendiri, tidak bersedia untuk melakukannya memandangkan peluang untuk pulih adalah 50:50 atau lebih rendah. Allahyarham TG berpendapat adalah lebih baik bertahan dengan ubat-ubatan sahaja.
Selama beristirahat di IJN, ramai kalangan sanak saudara, anak murid, kenalan dan sahabat handai yang datang menziarah termasuk yang khusus datang dari kampong Alor Pongsu. Ketika di Wad diperhatikan banyak masa Allahyarham TG telah dihabiskan untuk membaca buku terjemahan Karya Abu Hamid Al-Ghazali
Allahyarham TG kemudiannya telah dibenarkan pulang dari IJN ke rumah dengan bekalan ubat-ubatan yang bukan sedikit. Lebih dari 2 plastik bag bersaiz sederhana besar mengandungi pelbagai jenis ubatan yang berkaitan dengan jantung. Setelah pulang ke kampong, Allahyarham TG mengambil peluang untuk terus berehat tanpa melakukan kerja-kerja berat tetapi masih meneruskan kerja mengajar di Surau al-Ansar.
Tanpa berputus asa dengan rahmat Allah ta'ala, selain dari perubatan moden, dalam masa yang sama Allahyarham TG berikhtiar juga secara perubatan tradisional kampong. Namun setiap bulan harus membuat follow-up ke IJN Kuala Lumpur. Keadaan nampak semakin membaik pulih dari semasa ke semasa, sehinggalah kira-kira 1 bulan sebelum berangkat ke tanah suci. Ujian terakhir oleh panel perubatan Tabung Haji (TH) mendapati keadaan kesihatan Allahyarham TG sememangnya excellent untuk menunaikan fardhu haji pada tahun tersebut. Itulah yang sentiasa didoakan dan diinginkan oleh Allahyarham TG; apa keadaan sekalipun mesti pergi ke Mekah setelah hajatnya tertangguh tahun sebelumnya.

Musim haji 2006/07 yang terakhir

Sepanjang hayat Allahyarham TG berpeluang untuk menunaikan Haji ke tanah suci Mekah (Arab: مكة المكرمة) lebih daripada lima kali. Bermula masih umur remaja belasan tahun sekitar tahun 1950an Masehi, kemudian ketika menyambung pegajian di Mekah dalam tahun 1960an, setelah berkahwin awal tahun 1970an, seterusnya pada 1996M (hadiah dari Jabatan Agama Islam Perak atas khidmat sebagai Penolong Pendaftar Nikah) dan terakhir musim Haji 2006/07.
Perancangan awal adalah pada musim haji 2005M namun disebabkan masalah tiada kelulusan Visa Haji, ia tertangguh selama satu tahun. Ramai dari ahli keluarga, anak murid, serta anak-anak amat tidak menyangka yang pemergian Allahyarham TG ke Tanah Suci kali ini, adalah pergi untuk buat selama-lamanya. Kebetulan pemergian adalah menggunakan penerbangan Tabung Haji KT60 yang hampir penghujung.
Dengan ditemani isteri kedua, maka pada 23 Disember 2006, awal pagi Allahyarham TG telah berangkat keluar meninggalkan rumah, kampung halaman ke Lapangan Terbang Bayan Lepas Pulau Pinang sekitar jam 7:00 pagi untuk pergi buat selama-lamanya. Dengan diiringi oleh ahli keluarga, anak-anak, sanak-saudara, orang-orang kampong dan anak murid untuk mengucapkan selamat jalan sama ada di rumah mahupun ada yang mengikut rombongan keluarga hingga ke airport.
Menaikki pesawat untuk ke KLIA pada jam 10:00am dan tiba di Kompleks Tabung Haji Kelana Jaya untuk transit sekitar jam 2:00 petang. Dari sini Allahyarham TG singgah berehat ke rumah anaknya yang ke-3 di Bandar Kinrara Puchong. Di kesempatan yang ada, ramai kalangan ahli keluarga terdekat yang tinggal di sekitar lembah Kelang datang menziarahi Allahyarham TG di rumah termasuk kakak kandung Hajjah Kalthom.
Pada sebelah petang, sedikit waktu yang masih terluang; Allahyarham TG meminta untuk di bawakan bertemu dengan Tuan Haji Hashim bin Awang (adik ipar sebelah isteri pertama) mantan Imam Besar Masjid Kompleks Tabung Haji, Kelana Jaya di Hospital Selangor Medical Center Shah Alam yang sedang terlantar sakit akibat komplikasi buah pinggang. Pertemuan yang sebentar digunakan sepenuhnya oleh Allahyarham TG untuk saling berpesan-pesan dan mohon ampun dan maaf yakni amalan biasa bagi orang yang hendak menunaikan fardhu haji ke Mekah.
Dengan agak tergesa-gesa segera kembali ke Bandar Kinrara dan bersiap untuk ke Kompleks Haji bagi check in yang dijadualkan sebelum pukul 9:00mlm. Setiba di rumah sudah hampir waktu Mahgrib. Selesai solat Maghrib Allahyarham TG dan isteri bersiap sedia untuk berangkat. Satu hal yang agak ketara, pada ketika ini TGHS sudah amat kurang bercakap tidak seperti selalunya.
Tiba di Kompleks Haji lebih kurang pukul 8:00 malam. Allahyarham TG yang diiringi oleh 2 orang daripada anaknya dan seorang anak saudaranya terus bersedia untuk mendaftar. Lebih kurang pukul 9:30 Allahyarham TG dan isteri berjalan masuk ke Dewan berlepas dan itulah kali terakhir kelibat dan wajah Allahyarham TG dapat dilihat. Penerbangan telah mengalami kelewatan delay dan hanya berlepas lebih kurang jam 2 pagi.

Kembali ke Rahmatullah

Pada 2 Januari 2007, di waktu dinihari sekitar jam 1:30 pagi, seluruh ahli keluarga telah dikejutkan dengan panggilan telefon terus dari ibu Hajjah Noraini Hj Hussain yang berada di Mekah dengan pengkhabaran berita yang amat sedih. Dalam keadaan hiba sambil menangis ibu memberitahu bahawa “Abah”  kesayangan telah tiada lagi.
Pada waktu itu di Mekah, masih lagi awal sekitar jam 8:00 malam 1hb Jan-2007 bersamaan dengan Isnin 11-Zulhijjah 1427H. Diceritakan oleh isteri Pn Hajjah Noorani, bahawa selesai solat Maghrib, ketika memulakan perjalanan untuk melontar ke Jamrah setelah berhenti berehat untuk melepaskan kepenatan, Allahyarham TG rebah dan terus tidak sedarkan diri. Di ketika itu, Noorani yang berada tidak jauh hanya mendengar perkataan “Allah” (اﻟﻠﻪ) sebelum sempat memaut bahagian belakang dan Allahyarham TG terus rebah ke pangkuannya.
Setelah itu, Allahyarham TG segera dibawa oleh isteri dan beberapa orang petugas keselamatan di tempat kejadian ke pusat perubatan yang berdekatan. Sejurus tiba di situ, Allahyarham TG disahkan telah meninggal dunia oleh doktor yang bertugas. Ditakdirkan Allah Ta'ala, turut berada di tempat kejadian adalah Doktor Asmah binti Othman  yang amat terkejut dan tidak menyangka sama sekali bahawa pesakit tersebut adalah datuk saudaranya sendiri. Secara khsusnya Allahyarham TG meninggal dunia disebabkan oleh komplikasi jantung yang disebut sebagai Acute Myocardial Infraction.
Segala urusan pengebumian Allahyarham TG berjalan sungguh lancar dan amat mudah sekali. Jenazah Allahyarham TG disembahyangkan oleh jutaan ummat Islam dari serata pelusok dunia di dalam Masjidil Haram (المسجد الحرام), Makkah al-Mukarramah (مكة المكرمة) sesudah solat subuh keesokkan harinya. Inilah cita-cita di dalam hati kecil Allahyarham TG dan juga patut menjadi cita-cita setiap daripada Muslim untuk pergi menemui tuhan robbul-jalil mudah-mudahan dalam husnul-khatimah (إﻧﺸﺎءاﻟﻠﻪﺛﻌﺎﻟﻲ).
Pemergian Allahyarham TG pasti akan selalu diingati oleh setiap ahli keluarga, anak murid, kenalan dan sahabat di tanah air khususnya di Alor Pongsu. Pada setiap kali datangnya Hari Raya Aidil Adha (عيد الأضحى) atau Hari Raya Korban, kenangan bersama Allahyarham akan terimbau kembali apabila tiba masa menganjurkan majlis korban di Surau al-Ansar. Ini adalah kerana, bukan sahaja tarikh pemergian Allahyarham TG yang ditakdirkan Allah Ta'ala pada musim Hari Raya Haji, malah ia amat berkait rapat dengan ibadat sembelihan korban di Kampong Alor Pongsu. Allahyarham TG adalah orang yang mula memperkenalkan ibadat sembelihan korban ini secara lebih sistematik dan tersusun semenjak lebih 15 tahun dulu. Insya-Allah ia pasti akan menjadi amalan untuk diteruskan oleh generasi sekarang dan akan datang hinggalah sampai hari kiamat.

Penutup dan kesimpulan

Tidak ada monumen besar dan legasi yang nyata pada pandangan mata ditinggalkan oleh Allahyarham TG. Tidak juga harta yang melimpah ruah. Baginya, aset terpenting hanya tiga perkara ditinggalkan yang boleh menjamin kesinambungan pahala hingga hari kiamat. Pertama: Sedekah jariah, Kedua: Ilmu yang bermanafaat dan diamalkan oleh para muridnya dan Ketiga: Anak-anak yang ramai lagi soleh yang mendoa'kan kebahagiannya di alam baqa'. Ini adalah pegangan Allahyarham TG dan harus menjadi pegangan setiap muslim berdasarkan al-Hadis Nabi s.a.w:
(اذا ﻣﺎت اﺑﻦ ادم اﻧﻘﻄﻊ ﻋﻣﻠﻪ إلأ ﻣﻦ ﺛﻠاث: ﺻﺪﻗﻪ ﺟﺎرﻳﻪ, أوﻋﻠﻢ ﻳﻨﺘﻔﻊ ﺑﻪ, أو وﻟﺪ ﺻﺎﻟﺢ ﻳﺪﻋﻮﻟﻪ)
Ertinya: "Apabila seorang anak Adam itu meninggal, terputuslah semua amalannya kecuali tiga perkara: Sedekah jariah, ilmu yang memberi manafaat atau anak soleh yang berdoa untuknya".
Ini adalah sebahagian dari apa yang telah diajarkan oleh baginda Rasulullah s.a.w yang menjadi ikutan ahli keluarga baginda, para sahabat, pengikut sahabat, alim ulama', tok-tok guru dari dahulu hinggalah hari kiamat. Bukanlah harta dan kemegahan dunia; yang boleh menjadikan kita leka dan lalai. Kerana hasutan syaitan yang sentiasa mengintai untuk menyesatkan manusia seterusnya membawa kita terjerumus ke dalam neraka, kita mohon di jauhkan Allah Ta'ala.
Selain dari itu bukanlah sahaja masalah-masalah furug yang menjadi agenda usaha dakwah Allahyarham TG, malah Ideologi dan pemikiran yang membawa kepada menularnya budaya jahat dalam masyarakat seperti Hendonisme, Liberalisme, Islamic phobia, Islam Moderate, Politik suku agama suku dan pelbagai lagi isu ummah di tangani dengan penuh berhikmah serta tunjuk ajar tauladan yang baik.
Penghuraian pertembungan di antara ilmu Sains dan al-Quran yang menjadi “hudan” (ﻫﺩي ﻟﻠﻨﺎس) atau pertunjuk kepada ummat manusia keseluruhannya, juga sering dijadikan topik perbincangan semasa mengadakan kuliah. Penggunaan minyak biodiesel umpamanya, sudah disebut di dalam al-Qura'an lebih 1400 tahun dahulu sebagaimana firman Allah Ta'ala:
(اﻟﺬي ﺟﻌﻞ ﻟﻜﻢ ﻣﻦ اﻟﺸﺠﺮ الأﺧﻀﺮ ﻧﺎرا ﻓﺎذا أﻧﺘﻢ ﻣﻨﻪ ﺗﻮﻗﺪون)
Ertinya: "Iaitu tuhan yang menjadikan untukmu api dari kayu yang hijau, maka tiba-tiba kamu nyalakan (api) dari kayu itu"
Tetapi hanya baharu sekarang manusia menemui mukjizat al-Qur'an ini; apabila minyak kelapa sawit di jadikan fuel atau bahan bakar. Tidakkah ia (biodiesel) ini berasal dari daun kayu yang hijau? al-Qur'an tidak pernah bercanggah dengan Sains. Cuma kadang-kadang Sains yang berasaskan pemikiran manusia semat-mata tidak mampu untuk melihat lebih jauh dari apa yang dinyatakan oleh Allah Ta'ala di dalam al-Qur'an.
Bumi ini dilitupi oleh hampir 70% daripada air lautan yang berfungsi untuk menyejukkan dan melicinkan (sumpama coolent) bagi peredaran putaran bumi. Ini adalah kerana di dalam perut bumi itu terdapat kepanasan yang melampau seumpama enjin yang menggerakkan segala aktviti alam di atas muka dunia. Itu adalah keagongan dan kebesaran Allah Ta’ala yang maha pencipta.
Di antara keagongan lain dan sangat kreatifnya Allah Ta’ala, yang telah menjadikan segala sesuatu di dunia ini dengan konsep re-cycle serta bio-degradable. Tidak ada satu benda pun yang dicipta Allah Ta’ala yang tidak boleh di kitar semula berbanding dengan ciptaan manusia, yang majoritinnya hanya melakukan kerosakkan atau mencemarkan alam sekitar. Maka awal-awal lagi Allah Ta’ala telah meraqamkan hal ini di dalam al-Quran :
(ﻇﻬﺮ اﻟﻔﺴﺎد ﻓﻲاﻟﺒﺮ واﻟﺒﺤﺮ ﺑﻤﺎ ﻛﺴﺒﺚ أﻳﺪي اﻟﻨﺎس...إﻟﻲاﺧﻳﺮه)
Ertinya: “Telah nampak kerosakan di daratan dan di lautan, kerana perbuatan tangan manusia . supaya Allah merasakan kepada mereka sebahagian dari (akibat) perbuatan mereka, agar mereka kembali (ke jalan yang benar)”
Adakah kita mengambil pengajaran ayat ini setelah berlaku ombak besar Tsunami pada tahun 2004 yang telah mengorbankan lebih 150,000 orang itu? Adakah kita telah kembali ke jalan yang benar yang dikehendaki dalam ayat tersebut? Sesungguhya manusia tersangat lalai yang hanya melihat fenomena alam sebagai satu bencana tanpa mahu menerima ia sebahagian dari bala atau peringatan dari Allah Ta’ala.
Tersebut itu adalah di antara pokok utama pemikiran Allayarham TG yang hendak di ketengahkan kepada masyarakat. Usaha murni ini pastinya belum selesai, tetapi insya-Allah ia pasti akan diteruskan oleh generasi pelapis dan pewaris nabi yang akan datang silih berganti hinggalah umur dunia sampai ke penghujungnya. Pasti ramai lagi pengganti Allahyarham di luar sana, yang sedia mengambil alih tempat menunaikan tanggugjawab yang maha agung ini.